Document ID: 32014D0159

KOMISJONI RAKENDUSOTSUS,
20. märts 2014,
millega muudetakse otsust 2006/593/EÜ seoses Euroopa Sotsiaalfondist teatavatele liikmesriikidele piirkondliku konkurentsivõime ja tööhõive eesmärgi raames eraldatavate täiendavate vahenditega
(teatavaks tehtud numbri C(2014) 1708 all)
(2014/159/EL)
EUROOPA KOMISJON,
võttes arvesse Euroopa Liidu toimimise lepingut,
võttes arvesse nõukogu 11. juuli 2006. aasta määrust (EÜ) nr 1083/2006, millega nähakse ette üldsätted Euroopa Regionaalarengu Fondi, Euroopa Sotsiaalfondi ja Ühtekuuluvusfondi kohta ning tunnistatakse kehtetuks määrus (EÜ) nr 1260/1999, (1) eriti selle artikli 18 lõiget 2,
ning arvestades järgmist:
(1)
Komisjon määras otsusega 2006/593/EÜ, (2) mida on muudetud komisjoni otsusega 2010/476/EL, (3) liikmesriikide kaupa kindlaks piirkondliku konkurentsivõime ja tööhõive eesmärgi jaoks ette nähtud kulukohustuste assigneeringute soovitusliku jaotuse ajavahemikuks 2007-2013.
(2)
Määrust (EÜ) nr 1083/2006 muudeti Euroopa Parlamendi ja nõukogu määrusega (EL) nr 1298/2013, (4) et lahendada töötuse, eelkõige noorte töötuse, vaesuse ja sotsiaalse tõrjutusega seotud konkreetseid probleeme asjaomastes riikides, eraldades Euroopa Sotsiaalfondist vahendeid kogusummas 125 513 290 eurot 2004. aasta hindades.
(3)
Muudetud määruse (EL) nr 1083/2006 artiklis 20 on tehtud muudatusi piirkondliku konkurentsivõime ja tööhõive eesmärgi jaoks ette nähtud vahendite osas, et suurendada Euroopa Sotsiaalfondi 2013. aasta eraldisi Prantsusmaale, Itaaliale ja Hispaaniale 111 553 522 euro võrra.
(4)
Kõnealuste liikmesriikide puhul tuleks läbi vaadata kulukohustuste assigneeringute soovituslikud summad piirkondliku konkurentsivõime ja tööhõive eesmärgi raames struktuurifondidest toetust saavate piirkondade jaoks.
(5)
Seepärast tuleks otsust 2006/593/EÜ vastavalt muuta,
ON VASTU VÕTNUD KÄESOLEVA OTSUSE:
Artikkel 1
Otsuse 2006/593/EÜ I lisa asendatakse käesoleva otsuse lisaga.
Artikkel 2
Käesolev otsus on adresseeritud liikmesriikidele.
Brüssel, 20. märts 2014

Labels: 2
4
19
18
15